7 Paulo o ile a bua jaana fa a kwalela Timotheo: “Modimo ga a re naya moya wa bogatlapa, fa e se wa maatla . . . Jalo o se ka wa tlhabisiwa ditlhong ke bosupi ka ga Morena wa rona.” (2 Timotheo 1:7, 8; Mareko 8:38) Fa re sena go bala mafoko ao, re ka ipotsa jaana: ‘A ke tlhabisiwa ditlhong ke dilo tse ke di dumelang kgotsa a ke pelokgale? A ke dira gore batho ba ke berekang le bone (kana ba ke tsenang sekolo le bone) ba itse gore ke Mosupi wa ga Jehofa kgotsa a ke a ba lobela? A ke tlhabisiwa ditlhong ke go itshwara ka tsela e e farologaneng le ya batho ba bangwe kgotsa a ke itumelela gore kamano ya me le Jehofa e dira gore ke farologane le bone?’ Fa go na le mongwe yo o boifang go rera dikgang tse di molemo kana go dumela dilo tse bontsi bo sa di dumeleng, a a gakologelwe kgakololo eno e Jehofa a neng a e naya Joshua: “O nne pelokgale o bo o nonofe.” Le ka motlha re se lebale gore selo sa botlhokwa ga se tsela e badirikawena kana batho ba re tsenang sekolo le bone ba ikutlwang ka yone, go na le moo, selo sa botlhokwa ke tsela e Jehofa le Jesu Keresete ba ikutlwang ka yone.—Bagalatia 1:10.